OBH 5487/1998.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A békéscsabai panaszos az állampolgári jogok országgyűlési biztosához intézett beadványában a város egyik lakóháza alatt üzemelő transzformátor állomás működését sérelmezte. A panaszos - akinek gyermeke a szóban forgó házban lakik - attól tart, hogy az elektromágneses sugárzás veszélyeztetheti az ott lakók egészségét.

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az ügyben az Alkotmány 70/D. § (1) bekezdésében deklarált legmagasabb szintű testi és lelki egészséghez való jog érintettsége folytán vizsgálatot indítottam.

Vizsgálatom során megkerestem az Állami Népegészségügyi és Tisztiorvosi Szolgálat Békés Megyei Intézetének Tisztifőorvosát, akit az 1993. évi LIX. törvény 18. § (3) bekezdése alapján a panasz vizsgálatára kértem. A válasz ismeretében a "Fodor József" Országos Közegészségügyi Központ Országos "Frédéric Joliot-Curie" Sugárbiológiai és Sugáregészségügyi Kutató Intézetének (továbbiakban: OKK-OSSKI) Igazgató-főorvosától kértem tájékoztatást a panasszal kapcsolatos álláspontjáról, a tett intézkedésekről.

A megállapított tényállás

Az ÁNTSZ Békés Megyei Intézetének Tisztifőorvosa arról tájékoztatott, hogy az ÁNTSZ Békéscsaba Városi Intézetéhez benyújtott panaszt a városi tisztifőorvos 1998. november 3-án - a megfelelő műszerezettség hiánya miatt - az ÁNTSZ Csongrád Megyei Intézetének sugáregészségügyi csoportjához tette át.

A megkeresett Megyei Intézet rendelkezik sugáregészségügyi csoporttal, megfelelő műszerezettséggel azonban nem, ezért a panaszt 1998. november 30-án a "Fodor József" Országos Közegészségügyi Központ Országos "Frederic Joliot-Curie" Sugárbiológiai és Sugáregészségügyi Kutató Intézetéhez továbbította.

A Békés Megyei Intézet Főorvosa közölte, hogy erre a megkeresésre sem a Csongrád Megyei, sem a Békés Megyei, illetve a Békéscsaba Városi Intézethez nem érkezett válasz.

Az OKK-OSSKI igazgató főorvosa a megkeresésemre adott válaszában a panasz vizsgálatának a nagyszámú hasonló tárgyú érdeklődés és tanácskérés miatti elmaradásáról számolt be. Közölte, hogy a szükséges intézkedéseket megtette, amelyek közül a legfontosabb, hogy az érintett helyen méréseket fognak végezni.

Az ügy jogszabályi háttere és az érintett alkotmányos jog

Az Állami Népegészségügyi és Tisztiorvosi Szolgálatról szóló 1991. évi XI. törvény 4. § (1) bekezdésének g) pontja szerint a 3. §-ban foglaltak végrehajtása érdekében a Szolgálat feladata különösen a sugárzó anyagokkal és a sugárzást kibocsátó berendezésekkel, valamint az elektromos és mágneses erőterekkel kapcsolatos közegészségügyi feladatok ellátása, valamint a munkahelyi és a környezeti sugárvédelmi normák érvényesülésének ellenőrzése.

Az Állami Népegészségügyi és Tisztiorvosi Szolgálat szervezetéről és működéséről szóló 7/1991. (IV.26.) NM rendelet 1. § (1) bekezdése úgy szól, hogy az Állami Népegészségügyi és Tisztiorvosi Szolgálat központi szervei: a) az önállóan gazdálkodó és teljes jogkörrel rendelkező költségvetési szervként működő Országos Tisztifőorvosi Hivatal, valamint b) az OTH alárendeltségébe tartozó, részben önállóan gazdálkodó és részjogkörrel rendelkező költségvetési szervként működő Fodor József Országos Közegészségügyi Központ (OKK) és Johan Béla Országos Epidemiológiai Központ.
A (2) bekezdés d) pontja kimondja, hogy az OKK szervezeti keretén belül részjogkörrel rendelkező költségvetési egységként Országos Fréderic Joliot-Curie Sugárbiológiai és Sugáregészségügyi Kutató Intézet működik.

A Magyar Alkotmány 70/D. § (1) bekezdése deklarálja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

A panaszos beadványát az ÁNTSZ Békéscsaba Városi Intézete áttette az ÁNTSZ Csongrád Megyei Intézetéhez, amely továbbította azt az OKK-OSSKI-hez. A Sugárbiológiai és Sugáregészségügyi Kutató Intézet az igazgató főorvos tájékoztatása szerint a szükséges vizsgálatokat elvégzi.

Egyéb intézkedést az eljárás jelen szakaszában tenni nem tudok, további intézkedés csak az OKK-OSSKI vizsgálati eredményének ismeretében történhet. Tekintettel arra, hogy a panasz későbbi sorsát alapvetően meghatározó, más szerv által lefolytatható vizsgálatra kerül sor, eljárásomat az OKK-OSSKI vizsgálatának eredményéről adandó tájékoztatásig felfüggesztem.

Korábban egy hasonló tárgyú panasz vizsgálata során megállapítottam, hogy "súlyosan veszélyezteti az egészséges környezethez, valamint a legmagasabb szintű egészséghez való jogot és ezáltal a jogállamiság elvéből fakadó jogbiztonság követelményével összefüggésben alkotmányos visszásságot okoz, hogy a különböző káros sugárzások határértékei nincsenek jogszabályban rögzítve." Jelentésemben az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján felkértem az akkori népjóléti minisztert, hogy "a környezetvédelmi és területfejlesztési miniszterrel egyetértésben - figyelemmel a környezet védelmének általános szabályairól szóló 1995. évi LIII. törvény vonatkozó rendelkezéseire - intézkedjen a megfelelő határértékek jogszabályban történő megállapításáról."

Budapest, 1999. december 7.

Gönczöl Katalin